
转讜住驻讜转




	讗讬谉 驻讬专讜砖 讘讚祝 讝讛




专讘讬谞讜 讞谞谞讗诇

讻砖讘转 讻砖谞转讬讬砖讘讛 讚注转讜.



讗诪专 讘诇砖爪专 诪谞讛 讜讟注讛. 讗谞讗 诪谞讬谞讗 讜诇讗 讟注讬谞讗. 讻转讬讘 讻讬 诇驻讬 诪诇讗讜转 [诇讘讘诇] 注' 砖谞讛 讗驻拽讜讚 讗转讻诐. 讗诪专 讘诇砖爪专 诪讗讬 诇诪诇讻讜转 讘讘诇. 讞砖讘 诪"讛 讚谞"谞. 诪"讛 诪谞讗 诇谉. 讚讗诪专 诪专 讙诇讜 讘砖讘注 诇讻讬讘讜砖 讬讛讜讬拽讬诐 讘谉 讬讗砖讬讛讜 诪诇讱 讬讛讜讚讛 讛讬讗 讛砖谞讛 讛砖谞讬讛 诇谞"谞 诪诇讱 讘讘诇. 讜讻讬讘砖 讬讛讜讬拽讬诐 讘砖谞讛 讛讞诪讬砖讬转 诇诪诇讻讜. 谞诪爪讗 诪砖讻讬讘砖 讜注讚 砖诪转 讝' 砖谞讬诐. 砖讻诇 诪诇讻讜转 讬讛讜讬拽讬诐 讛讬转讛 讬"讗 砖谞讛 砖谞讗诪专 讗讞转 注砖专讛 砖谞讛 诪诇讱 讘讬专讜砖诇讬诐. 讜讗诪专 讘谞"谞 砖谞讛 专讗砖讜谞讛 讻讬讘砖 谞讬谞讜讛. 砖谞讬讛 讻讬讘砖 讬讛讜讬拽讬诐. 讜讻讬讜谉 砖诪转 讬讛讜讬拽讬诐 诪诇讱 讬讻谞讬讛 讙' 讞讚砖讬诐 讜讘讗 谞"谞 讜讛讙诇讛讜 砖谞讗诪专 讜讬拽讞 讗讜转讜 诪诇讱 讘讘诇 讘砖谞转 砖诪讜谞讛 诇诪诇讻讜. 谞诪爪讗 诪砖讻讬讘砖 讬讛讜讬拽讬诐 注讚 砖诪转 讬讛讜讬拽讬诐 讝' 砖谞讬诐 讜讬讻谞讬讛 讙' 讞讚砖讬诐 讜讛讙诇讛讜. 讜讝讛讜 驻讬专讜砖讜.



讙诇讜 讘砖讘注 诇讻讬讘讜砖 讬讛讜讬拽讬诐 砖讛讬讗 砖谞转 讞' 诇谞"谞. 讜讝讛 砖讻转讜讘 讘砖谞转 砖诇砖 诇诪诇讻讜转 讬讛讜讬拽讬诐 诪诇讱 讬讛讜讚讛 讘讗 谞"谞 诪诇讱 讘讘诇 讬专讜砖诇讬诐 讜讬爪专 注诇讬讛 讻讘专 驻讬专砖讜讛讜 专讘讜转讬谞讜. 讘砖谞转 砖诇砖 诇诪专讚讜 讚讛讗 讘砖谞讛 讛专讘讬注讬转 诇讬讛讜讬拽讬' 诪诇讱 谞"谞. 讙诇讜 讘讬"讞 诇讻讬讘讜砖 讬讛讜讬拽讬诐 砖讛讬讗 砖谞转 讬"讟 诇谞"谞. 砖谞讗诪专 讜讘注砖讜专 诇讞讚砖 讛讞诪讬砖讬 讛讬讗 转砖注 注砖专讛 诇诪诇讱 谞"谞 诪诇讱 讘讘诇 讘讗 谞讘讜讝专讗讚谉 专讘 讟讘讞讬诐 讜讙讜'. 谞诪爪讗 砖讛讙诇讛 讬讛讜讬讻讬谉 讘砖谞转 砖诪讜谞讛 诇诪诇讻讜. 讜谞砖讗专 讬讛讜讬讻讬谉 诇"讝 砖谞讛 讞讘讜砖 讘讘讬转 讛讗住讜专讬诐 讘讙诇讜转 注讚 砖诪转 谞"谞. 砖谞讗诪专 讜讬讛讬 讘砖诇砖讬诐 讜砖讘注 诇讙诇讜转 讬讛讜讬讻讬谉 诪诇讱 讬讛讜讚讛 讜讙讜'. 讛谞讛 诪拽讜诐 讙诇讜转 讬讛讜讬讻讬谉 讞' 砖谞讬诐 讜诇"讝 砖谞讛.



讛专讬 诪"讛 砖谞讛 诇谞"谞. 讛谞讛 谞诪爪讗讜 砖谞讜转 谞"谞 诪谉 讛驻住讜拽讬诐. 讗讘诇 讻"讙 砖谞讛 诇诪专讜讚讱 讙诪专讗 讜转诇转讗 讚讘诇砖爪专 讛专讬 注' 诪讚诇讗 讗讬驻专讜拽 讻讜'. 讗诪专 讗讞砖讜专讜砖 讘诇砖爪专 讟注讛 讚讗讬讘注讬 诇诪讬诪谞讗 注' 诇讙诇讜转. 讻诪讛 讘爪专讜 讞' 砖谞讛 砖诪诇讱 谞"谞 拽讜讚诐 讙诇讜转 讬讻谞讬讛 注讬讬诇 转诪谞讬 砖谞讬 讞讬诇讜驻讬讬讛讜 讞讚讗 讚讘诇砖爪专. 讜讛' 砖谞讛 讚讻讜专砖 讜讚专讬讜砖 讜讘' 砖谞讬诐 讚讬讚讬讛 讛讗 砖讘注讬诐 讻讜'. 讛讬讬谞讜 讚讻转讬讘 讘砖谞转 砖诇砖 诇诪诇讻讜. 讻砖讘转 讻砖谞转讬讬砖讘讛 讚注转讜 讚讗诪专 转讜讘 诇讗 诪驻专拽讬 讻讜诇讛 砖诪注转讗 讜驻砖讜讟讛 讛讬讗.





专诪讘"谉

讛讗 讚讗诪专讬谞谉 讘讗讙讚讛 讘诇砖讗爪专 诪谞讛 讜讟注讛 讗谞讗 诪谞讬谞讗 讜诇讗 讟注讬谞讗.  讜讗诪专讬谞谉 谞诪讬 讘讗讞砖讜专讜砖 讻讬讜谉 讚讞讝讗 讚诪诇讜 砖讘注讬谉 讜诇讗 讗讬驻专讜拽 讗诪专 讛砖转讗 讜讚讗讬 转讜 诇讗 诪讬驻专拽', 讗驻讬拽 诪讗谞讬 讚讘讬 诪拽讚砖讗 讜讗砖转诪砖 讘讛讜, 讘讗 砖讟谉 讜专讬拽讚 讘讬谞讬讛诐 讜讛专讙 讗转 讜砖转讬 , 拽砖讛 注诇讬 讝讛 讛注谞讬谉 讻讬讜谉 砖专讗讛 讗讞砖讜专讜砖 讚讘诇砖讗爪专 讟注讛 讜谞注谞砖 讘讬讚讜注 讜讚讗讬 砖讛谉 注转讬讚讬谉 诇讛讙讗诇 讜谞讘讜讗讛 砖诇 讬专诪讬讛 砖砖诪注 注诇讬讛 谞讘讜讗转 讗诪转 讛讬讗, 讜讻讬讜谉 砖讻谉 讛讬讗讱 讛讜讗 住讜诪讱 注诇 砖讜诐 讞砖讘讜谉 讜讚讗讬 注转讬讚讛 讚讘专 诇讬讙注 讜讬注谞砖. 讜注讜讚 拽砖讛 诇讬 讛讗讬讱 讗诪专 讻讬讜谉 讚诪诇讜 砖讘注讬谉 讜诇讗 讗驻专讜拽 讜讛诇讗 讻讘专 注诇讜 讘专砖讬讜谉 讻讜专砖 讻诇 讛拽讛诇 讻讗讞讚 讗专讘注 专讘讜讗 讜谞转讬讬砖讘讜 讘注专讬 讬讛讜讚讛 讜砖讜讘 诇讗 注诇讜 讘讘谞讬谉 讛讘讬转 讗诇讗 诪讜注讟讬' 注诐 注讝专讗 讘诪爪讜转 讚专讬讜砖 讛驻专住讬 讘谞讜 砖诇 讗讞砖讜专讜砖 讜讗住转专. 讜注讜讚 讛讬讻讬 讗驻讬拽 诪讗谞讬 讚讘讬 诪拽讚砖讗 讜讗砖转诪砖 讘讛讜 讜讛诇讗 讘讬诪讬 讻讜专砖 讻讘专 讛注诇讜 讗讜转诐 讻讚讻转讬讘 讜讛诪诇讱 讻讜专砖 讛讜爪讬讗 讗转 讻诇讬 讘讬转 讛' 讗砖专 讛讜爪讬讗 谞"谞 诪讬专讜砖诇诐 讜讬转谞诐 讘讘讬转 讗诇讛讬讜 讜讬讜爪讬讗诐 讻讜专砖 诪诇讱 驻专住 注"讬 诪转专讚转 讛讙讝讘专 讜讬住驻专诐 诇砖砖讘讗爪专 讛谞砖讬讗 诇讬讛讜讚讛 讜讻转讬讘 讛讻诇 讛注诇讛 砖砖讘讗爪专 注诐 讛注诇讜转 讛讙讜诇讛 诪讘讘诇 诇讬专讜砖诇诐. 




讜讬"诇 讜诇转专抓 砖讛讬讛 讗讞砖讜专讜砖 住讜讘专 讘诇砖讗爪专 诪谞讛 讬讟注讛 讜谞注谞砖 诇驻讬 砖讘讬诪讬讜 注转讬讚讬谉 诇讛讬讜转 诇讛诐 驻拽讬讚讛 讜讻讘专 谞驻拽讚讜 讜注诇讜 讜讗谞讗 诪谞讬谞讗 讜诇讗 讟注讬谞讗 讜讗专讗讛 讗诐 讬讛讬讛 诇讛诐 注讜讚 讙讗讜诇讛 讗讞专转 讜讘谞讬谉 讘讬转 讛诪拽讚砖 讜讻讬讜谉 讚讞讝讗 讚诪诇讜 诇讞砖讘讜谞讜 谞诪讬 讜诇讗 谞讘谞讛 讛讘讬转 讜诇讗 谞讙讗诇讜 诇讙诪专讬 讗讘诇 谞砖讗专讜 讙讚讜诇讬讛诐 讜专讜讘谉 讘讘讘诇 讗诪专 转讜 诇讗 诪驻专拽讬 讛谞讬 讜诇讗 讬讛讬讛 诇讛诐 讙讗讜诇讛 讗讞专转 讜诇讗 讬讘谞讛 讘讬讛诪"拽 砖诇讛诐 讜讻诇 诪讛 砖砖诪注转讬 砖讗诪专 诇讛诐 讛谞讘讬讗 砖诇讛诐 讛讻诇 讘讗 讘驻拽讜讚转讜 砖诇 讻讜专砖 讜注诇讬讛 讛讬讛 注讜谞砖讜 砖诇 讘诇砖讗爪专. 
讜注谞讬谉 讛讻诇讬诐 讛诇诇讜 砖讗讞砖讜专讜砖 谞砖转诪砖 讘讛诐 讛讬讛 诇驻讬 砖谞讘讜讻讚谞爪专 讘讙诇讜转 讛专讗砖讜谉 诇拽讞 诪拽爪转 讻诇讬诐 砖诇 讘讬转 讛诪拽讚砖 讜诇讗 讻讜诇诐 讚讻转讬讘 讜讬转谉 讛' 讘讬讚讜 讗转 讬讛讜讬拽讬诐 诪诇讱 讬讛讜讚讛 讜诪拽爪转 讻诇讬 讘讬转 讛讗诇讛讬诐 讜讬讘讬讗诐 讗专抓 砖谞注专 讘讬转 讗诇讛讬讜 讜讗转 讛讻诇讬诐 讛讘讬讗 讘讬转 讗讜爪专 讗诇讛讬讜 讜讛诐 讛讬讜 砖砖诇讞 讻讜专砖 讘诪注诇讛 讛专讗砖讜谞讛 讚讻转讬讘 讜讬转谞诐 讘讘讬转 讗诇讛讬讜 讜讬讜爪讬讗诐 讻讜专砖 讻讜' 诇驻讬 砖谞转诪诇讗讜 诇讛诐 注' 砖谞讛 讗讘诇 砖讗专 讛讻诇讬诐 谞砖讗专讜 讘讘讬转 讛诪拽讚砖 注讚 讛讞讜专讘谉 讜诇拽讞 讗讜转诐 谞讘讜讝专讗讚谉 讜诪拽专讗讜转 诪诇讗讬诐 讛诐 讘住驻专 讬专诪讬讛讜 讜讛诐 诇讗 谞转诪诇讗讜 诇讛诐 注讚讬讬谉 砖讘注讬诐 砖谞讛 讜谞砖讗专讜 讘讘讘诇 注讚 讘谞讬谉 讛讘讬转 谞转拽讬讬诐 讘讻诇讬诐 诪讛 砖谞转拽讬讬诐 讘讘讬转 讛诪拽讚砖 讜讘注诐 讛讙讜诇讬诐 转讞诇讛 谞驻拽讚讜 诇砖讘注讬诐 砖诇 讙诇讜转 专讗砖讜谉 讜讛讙讜诇讬诐 讘砖注转 讞专讘谉 谞讙讗诇讜 诇注' 砖诇 讞专讘谉 讜讻谉 讛讘谞讬谉 诇诪诇讗转 砖讘注讬诐 诇讞专讘谉 讛讘讬转 讛讬讛 讜讘讗讜转讜 讝诪谉 讛砖讬讘讜 砖讗专 讛讻诇讬诐 讚讜讚讗讬 谞讙讗诇讜 讜讛讞讝讬专讜诐 砖讻谉 讬专诪讬讛 诪转谞讘讗 注诇 讛讻诇讬诐 讛谞讜转专讬诐 讘讘讬转 讛' 讘讘诇讛 讬讜讘讗讜 讜砖诪讛 讬讛讬讜 注讚 讬讜诐 驻拽讚讬 讗讜转诐 谞讗诐 讛' 讜讛注诇讬转讬诐 讜讛砖讬讘讜转讬诐 讗诇 讛诪拽讜诐 讛讝讛. 
讜砖诪讗 讝讛讜 诪讛 砖爪讜讛 讗专转讞砖住转讗 诇注讝专讗 讜诪谞讬讗 讚讬 诪转讬讛讘讬谉 诇讱 诇驻诇讞谉 讘讬转 讗诇讛讱 讛砖诇诐 拽讚诐 讗诇讛 讬专讜砖诇诐 讜诇讗 讛讬讜 诇讜 讻诇讬诐 讛诇诇讜 谞讚讘讛 讜诇驻讬讻讱 讻转讬讘 讘讛谉 讗转诐 拽讚砖 诇讛' 讜讛讻诇讬诐 拽讜讚砖 讜讙讜诪专 讜讘讗诇讜 讛讻诇讬诐 讛谞讜转专讬诐 讘讛诐 砖谞砖转诪砖 讗讞砖讜专讜专 讜讛砖讟谉 专拽讚 讘讬谞讬讛诐 砖爪诪讞 诇讛专讜讙 讜砖转讬 讻讚讬 砖转讘讗 讙讗讜诇讛 诇讬砖专讗诇 注"讬 讗住转专.





讛诪讗讬专讬

讜诇注谞讬谉 讘讬讗讜专 讝讛 砖讛拽砖讜 诪讻砖讘转 讛诪诇讱 砖诪砖诪注讜 讻砖讛转讞讬诇 诇诪诇讜讱 讜讗讞"讻 讗诪专 讘砖谞转 砖诇砖 讜驻讬' 讘诪诇转 讻砖讘转 讻砖谞转讬砖讘讛 讚注转讜 诪讞砖讘讜谉 谞讘讜讗转 讛砖讘注讬诐 砖诇 讬专诪讬讛讜 讜注谞讬谉 讘诪讛 讟注讛 讘诇砖讗爪专 讜讘诪讛 讟注讛 讛讜讗 专"诇 讗讞砖讜专讜砖 讜砖讗专 讚讘专讬诐 讛谞诪砖讻讬诐 诇注谞讬讬谞讬诐 讗诇讜 讗讬谉 讘讛诐 注谞讬谉 砖讬讛讗 爪专讬讱 诇谞讜 诇注谞讬谉 驻住拽 讗诇讗 砖讻讘专 讘讗专谞讜 讛讻诇 讬驻讛 讘驻讬专讜砖谞讜:



诇注讜诇诐 讬砖驻讬诇 讗讚诐 注爪诪讜 诇诇诪讜讚 讗祝 讗爪诇 诪讬 砖拽讟讜谉 诪诪谞讜 讚专讱 讛注专讛 讗诪专讜 讜讚讜讚 讛讜讗 讛拽讟谉 讛讜讗 讘拽讟谞讜转讜 诪转讞诇转讜 讜注讚 住讜驻讜 讻砖诐 砖讘拽讟谞讜转讜 讛拽讟讬谉 注爪诪讜 讗爪诇 诪讬 砖讙讚讜诇 讛讬诪谞讜 讘讞讻诪讛 讻讱 讘讙讚讜诇转讜 讛讬讛 诪拽讟讬谉 注爪诪讜 讗爪诇 诪讬 砖讙讚讜诇 讛讬诪谞讜 诇诇诪讜讚 转讜专讛:





转讜住驻讜转 专讬"讚 (诪讛讚讜专讛 转谞讬谞讗)

讗诪专 专讘讗 砖谞讬诐 诪拽讜讟注讜转 讛讬讜 驻讬专砖 讗讜转谉 砖讘注讬诐 砖谞讛 砖诪谞讛 讘诇砖爪专 诇诪诇讻讜转 讘讘诇 讜砖诪讜讗诇 讘砖转讬诐 砖谞讛 砖诇讜 讟注讛 讻讬 讛讬讜 砖诐 讻' 砖谞讬诐 诪拽讜讟讜转 砖诪转 讛诪诇讱 讘讗讜转讛 砖谞讛 拽诐 讘谞讜 讜诪诇讱 讘讗讜转讛 讛砖谞讛 讜诪谞讜 讗讜转讛 诇诪诇讱 砖注讘专 讜诇诪诇讱 砖注讜诪讚 讜讗讬谞讜 讻谉 砖讗诐 转诪谞讛 讗讜转诐 诇诪诇讱 砖注讘专 讗诇 转诪谞讛 讗讜转讛 诇诪诇讱 讛注讜诪讚 讜讬砖 诇讜诪专 砖讘砖谞讛 砖诪转 谞讘讜讚讚谞爪专 拽诐 讗讜讬诇 诪专讜讚讱 讜诪谞讛 讗讜转讛 诇诪"讛 砖谞讬诐 讚谞讘讜讻讚谞爪专 讜诇讻"讙 砖谞讬诐 讚讗讜讬诇 诪专讜讚讱 讜讻谉 谞诪讬 讘砖注讛 砖诪转 讗讜讬诇 诪讜讚讱 诪诇讱 讘诇砖讗爪专 讜诪谞讜 讗讜转讛讘 诇讻"讙 砖谞讛 讚讗讜讬诇 诪专讜讚讱 讜诇讘' 砖谞讬诐 讚讘诇砖讗爪专 讜讗讬谞讜 讻谉 砖讗诐 转诪谞讛 讗讜转讛 诇讘诇砖讗爪专 讗诇 转诪谞讛 讗讜转讛 诇讗讜讬诇 诪专讜讚讱 讛专讬 砖转讬 砖谞讬诐 讟注讛 讜诇讗 讛讜砖诇诪讜 砖讘注讬诐 诇诪诇讻讜转 讘讘诇 讗诐 讛讗讞转 砖诇 讘诇砖讗爪专 砖诪诇讱 诇讗讞"讻 讜注诐 讛讗讞专 砖诪诇讱 讚专讬讜砖 诪专讗讛 讜讗讞"讻 讘讗 讻讜专砖 讜讛讬转讛 讛驻拽讬讚讛 讜转谞"讛 讘住讚专 注讜诇诐 讜注讜讚 砖谞讛 讗讞专转 诇讘讘诇 讜注诪讚 讚专讬讜砖 讜讛砖诇讬诪讛 砖讗注"驻 砖诪诇讱 讘诇砖讗爪专 砖谞讛 讗讞转 讗讞专讬 讞砖讘讜谞讜 注讚讬讬谉 讞住专讬诐 讛砖讘注讬诐 诇诪诇讻讜转 讘讘诇 砖谞讛 讗讞转 讜注诪讚 讚专讬讜砖 讜讛砖诇讬诪讛 讛谞讛 诪讜讻讬讞 讘驻讬专讜砖 砖讛砖转讬诐 砖谞讬诐 诪拽讜讟注讜转 讛谉 诇讞砖讘讜谉 讛砖讘注讬诐 砖讻诇讜 拽讜讚诐 砖诪诇讱 讻讜专砖 砖讛专砖讛 讗讜转诐 诇注诇讜转 讗讘诇 讛诪讜专讛 驻讬专砖讛 砖讗讞转 诪谉 讛砖转讬诐 谞讘诇注讛 讘谉 讚专讬讜砖 诇讻讜专砖 砖诪谞讬谞讜 诇讛诐 讛' 砖谞讬诐 诇讗 转诪爪讗 诇讛诐 讗诇讗 讚' 讻讜' 讜讙诐 讘砖谞讜转 讘诇砖讗爪专 讜讗讜讬诇 诪专讜讚讱 谞讘诇注讛 砖谞讬诐 讜讻谞讙讚诐 砖转讛讗 讛讘谞讬谉 讘' 砖谞讬诐 砖诇 讚专讬讜砖 讗讞专讜谉 讜讗谞讬讜 谞"诇 驻住专讜谞讜 讻诇诇 砖讛专讬 讗谞讬 专讜讗讛 砖讛砖讘注讬诐 讗讬谞诐 讻诇讬诐 诇讗 注诐 讛讗讞转 砖诪诇讱 讚专讬讜砖 讛专讗砖讜谉 讜讘诇砖讗爪专 讛讬讛 诪讜谞讛 讗讜转诐 讘砖转讬诐 砖诇讜 讛专讬 砖转讬 砖谞讬诐 讛讜住驻谞讜 拽讜讚诐 砖讘讗 讻讜专砖 讜讘专讬讬转讗 讘住讚专 注讜诇诐 谞诪讬 讛讻讬 拽转谞讬 讜注讜讚 砖谞讛 讗讞专转 诇讘讘诇 讜注诪讚 讚专讬讜砖 讜讛砖诇讬诪讛 讗诇诪讗 砖转讬 砖谞讬诐 讟注讛 讘诇砖讗爪专 讘砖谞讬诐 砖诇讜 砖讛讬 诪砖诇讬诪讬诐 讘砖谞转 砖转讬诐 砖诇讜 讜诇讗 讛讜砖诇诪讜 讗诇 讗讘住讜祝 讗讞转 砖诇 讚专讬讜砖 讛专讬 砖讬砖 讟注讜转 砖转讬 砖谞讬诐 讘砖讘注讬诐 砖谞讛 讜讛诪讜专讛 讞讜讝专 讜诪驻专砖 讘讛讛讗讬 转谞"讛 讜注讜讚 砖谞讛 讗讞专转 诇讘讘诇 诪讬讜诐 砖讻讬讘砖 讬讛讬讬拽讬诐 讜讝讛 诇讗 讬转讻谉 讚诪讬 诪讜谞讛 诇讻讬讘讬砖 讗讬谉 诪讜谞讬谉 讗诇讗 诇诪诇讻讜转 讘讘诇 诪讬讚 讛讬转讛 讛驻拽讬讚讛 讜诇讞专讘讜转 讬专讜砖诇讬诐 砖讛讬转讛 注讬拽专 讛讙讗讜诇讛 砖讛讜专砖讜 诇讘谞讜转 讘讬讛诪"拽 讜诪讛 诇谞讜 诇诪谞讜转 诇讻讬讘讜砖 讬讛讬讬拽讬诐 讻诇诇 讜讞诪砖 讚专讬讜砖 讜讻讜专砖 拽讬讬诪讬诐 讛诐 砖讛专讬 转专讬住专 讗谞讜 诪讜住讬驻讬诐 诇讙诇讜转 讘讘诇 砖讬讘讬讗讜 转砖注 注砖专讛 诇诪诇讻讜转 讘讘诇 讜讬讘讗 讛讘谞讬谉 讘砖谞转 砖转讬诐 诇讚专讬讜砖 讜讻讻谉 讛讜讗 砖讗讞专 讛讗讞转 砖诇 讚专讬讜砖 讛专讗砖讜谉 砖讛砖诇讬诐 讛砖讘注讬诐 转砖注 注砖专讛 讜讘讗 讛讘谞讬谉 讘砖转讬诐 诇讚专讬讜砖 讛讗讞专讜谉 讻讬爪讚 讗专讘注 讚讻讜专砖 讜讗专讘讬住专 讚讗讞砖讜专讜砖 讛专讬 讬"讞 讜讗讚专讬讜砖 讛专讬 讬"讟 讜讗讞专 砖讛砖诇讬诪讜 讛讬"讟 讘砖谞讛 讛专讗砖讜谞讛 砖诇讗 谞讘谞讛 讛讘讬转 讘砖谞转 砖转讬诐 砖诇讜 讜诪讛 砖诪讘讬讗 讛诪讜专讛 讘专讬讬转讗 诪住讚专 注讜诇诐 砖讻讜专砖 诪诇讱 讙' 砖谞讬诐 诪拽讜讟注讜转 诇讗 谞讛讬专讗 诇讬 砖讛专讬 讘讞砖讘讬谞讜 讬讘讜讗 砖诪诇讱 讬' 砖谞讬诐 砖诇讬诪讜转 讜讗讞专 讚专讬讜砖 诇拽讬讬诪讜 讛专讬 讛' 砖谞讬诐 讻讚讗诪专谉 讘讛讬诇讻转讬谉 讜讞诪砖 讚专讬讜砖 讜讻讜专砖:





诪讛专砖"讗 - 讞讬讚讜砖讬 讛诇讻讜转

讙诪专讗 讙诇讜 讘砖讘注 讙诇讜 讘砖诪谞讛 讙诇讜 讘砖诪谞讛 注砖专讛 讙诇讜 讘讬"讟 讙诇讜 讘砖讘注 诇讻讘讜砖 讬讛讜讬拽讬诐 砖讛讜讗 砖诪谞讛 诇谞讘讜讻讚谞爪专 讻讜' 讻爪"诇:


讘驻专砖"讬 讘讚"讛 谞砖讗 讗讜讬诇 诪专讜讚讱 讻讜' 讘砖谞转 诇"讝 诇讙诇讜转 讬讛讜讬讻讬谉 讜讻讘专 诪诇讱 讻讜' 注讻"诇 讻爪"诇:


讘讚"讛 讘讗讚讬谉 讘讬诪讬 讻讜专砖 讻讜' 注"讬 爪专讬 讬讛讜讚讛 讜讘谞讬诪讬谉 讻讜' 注讻"诇 讻爪"诇:


讘讚"讛 砖谞讬诐 诪拽讜讟注讜转 讻讜' 讘砖谞转 讗讞转 诇讚专讬讜砖 讘谉 讗讞砖讜专讜砖 讻讜' 注讻"诇 讗讬谉 讝讛 讗讞砖讜专讜砖 讛诪诇讱 讜诇讗 讛讬讛 讝讛 讛讚专讬讜砖 讘谉 讗住转专 砖讝讛 讛讬讛 拽讜讚诐 讗讞砖讜专讜砖 讚讗住转专 讜讻"讻 专砖"讬 讘住' 讚谞讬讗诇 注"砖:





诪讛专砖"讗 - 讞讬讚讜砖讬 讗讙讚讜转

讛谞讬讞讗 诇诪"讚 诪诇讱 讜讛讚讬讜讟 讻讜' 诪讛 砖讬砖 诇讚拽讚拽 讘讝讛 诪驻讜专砖 驻专拽 诪讬 砖讗讞讝讜:


砖诪诇讱 注诇 讛注诇讬讜谞讬诐 讻讜'. 驻专砖"讬 注诇 讛注诇讬讜谞讬诐 注诇 讛砖讚讬诐 注讻"诇 讚诇讗 谞讬讞讗 诇讛讜 诇诪讬诪专 砖讛讬讛 砖讜诇讟 注诇 讛诪诇讗讻讬诐 讛注诇讬讜谞讬诐 讗讘诇 注诇 讛砖讚讬诐 诪爪讬谞讜 砖砖诇讟 讻讚讗诪专讬谞谉 驻专拽 诪讬 砖讗讞讝讜 讚讛讬讬谞讜 讚讻转讬讘 注砖讬转讬 诇讬 砖讚讛 讜砖讚讜转 讜拽专讜讬讬谉 注诇讬讜谞讬诐 砖讛诐 砖讟讬诐 讘讗讜讬专 转讞转 讛砖诪讬诐 讛谞拽专讗 讻住讗 讛' 讻诪"砖 讛砖诪讬诐 讻住讗讬 讙讜' 讜讛讬讬谞讜 砖讬砖讘 注诇 讻住讗 讛' 讻讗讬诇讜 讬砖讘 注诇 讛砖诪讬诐 砖讛诐 诇诪注诇讛 诪谉 讛砖讚讬诐 讗讘诇 讛诪诇讗讻讬诐 讛诐 诇诪注诇讛 诪谉 讛砖诪讬诐 讜诇讗 诪诇讱 注诇讬讛谉 砖诇诪讛:


讛讗 讗讬讻讗 讬专讜砖诇讬诐 讚诇讗 讻讜'. 讜讚拽讗诪专 诪讬 讘讻诇 讗诇讛 讛讗专爪讜转 讙讜' 注"讻 讘砖讗专 讗专爪讜转 拽讗诪专 讜讻谉 诪驻讜专砖 诪讬 讘讻诇 讙讜' 讗砖专 讛爪讬诇讜 讙讜' 讻讬 讬爪讬诇 讛' 讗转 讬专讜砖诇讬诐 讙讜' 讗讘诇 诇讬讻讗 诇诪讬诪专 讛讻讗 讚拽讗 诪砖转讘讞 谞驻砖讬讛 讻讚拽讗诪专 讘住诪讜讱 讚讛讗 注诐 讗谞砖讬 讬专讜砖诇讬诐 讛讬讛 诪讚讘专 砖讬讚注讜 砖诇讗 讻讘砖谉:


讛讗 讗讬讻讗 砖讘注 讚诇讗 诪诇讱 讚讻转讬讘 讻讜'. 讜讚讻转讬讘 讻转讘 诇讻诇 注诪诪讬讗 讜诇讬砖谞讬讗 讚讬 讚讗专讬谉 讘讻诇 讗专注讗 讙讜' 讛讬讬谞讜 砖讛讜讚讬注 讻谉 诇讻诇 讛讗讜诪讜转 讙诐 诇讗讜转谉 砖讘注 砖诇讗 讛讬讜 讻讘讜砖讬谉 转讞转讬讜 砖讛爪讬诇 讛拽讘"讛 讘谞住 讗转 讚谞讬讗诇 讻诪驻讜专砖 讘拽专讗:


讛转诐 讗砖转讘讜讞讬 讚拽讗 诪砖转讘讞 讘谞驻砖讬讛 讜讻讜'. 专"诇 讚讗讬讛讜 讙讜驻讬讛 拽讗诪专 讛讻讬 诇讛砖转讘讞 注爪诪讜 讙诐 讘讚讘专 砖讗讬谞讜 讚诇讬砖谞讗 讚诪讚讘专 讘注讚讜 讛讜讗 讜诇讗 讻谉 讛讻转讜讘讬诐 讚诇注讬诇:


讜谞"谞 诪谞诇谉 讚诪"讛 讻讜' 讚讗诪专 诪专 讙诇讜 讘讝' 讙诇讜 讘讞' 讻讜' 讚讗诪专 诪专 砖谞讛 专讗砖讜谞讛 讻讜'. 诇讗 讛讜讛 讗讬爪讟专讬讱 诇讬讛 诇讗转讜讬讬 讘讻诇 讝讛 讚诪诇讱 诪"讛 砖谞讬谉 讗诇讗 讛讛讜讗 拽专讗 讚住讜祝 住驻专 诪诇讻讬诐 讚讻转讬讘 讜讬爪讗 讬讛讜讬讻讬谉 讙讜' 讜讬拽讞 讗讜转讜 诪诇讱 讘讘诇 讘砖谞转 砖诪谞讛 诇诪诇讻讜 讜讻转讬讘 砖诐 讘住讜驻讜 讜讬讛讬 讘诇"讝 砖谞讬诐 诇讙诇讜转 讬讛讜讬讻讬谉 讙讜' 谞砖讗 讗讜讬诇 诪专讜讚讱 讙讜' 讗转 专讗砖 讬讛讜讬讻讬谉 讙讜' 转诪谞讬 讜诇"讝 讛专讬 诪"讛 讚谞"谞 讻讜' 讗诇讗 讚讗讙讘 讙专专讗 讘讗 诇讬讬砖讘 专讜诪讬讗 讚拽专讗讬 讘讻诇 讝讛:


讜讻转讬讘 讘讬讛 讘诇讬诇讬讗 拽讟讬诇 讘诇砖爪专 讙讜' 讜讻转讬讘 讚专讬讜砖 诪讚讗讛 讻讜'. 讛谞讬 拽专讗讬 谞诪讬 诇讻讗讜专讛 诇讗 讛讜讛 爪专讬讱 诇讬讛 诇讗转讜讬讬 讛讻讗 讗诇讗 诇讬讬砖讘 讛讗讬 拽专讗 讚诇驻讬 诪诇讗讜转 砖讘注讬诐 砖谞讛 讙讜' 砖讜讚讗讬 谞转拽讬讬诐 讗讝 砖谞转讘讟诇 诪诇讻讜转 讘讘诇 讜讚专讬讜砖 诪讚讗讛 拽讘讬诇 诪诇讻讜转讗 讜讚讻转讬讘 讘讬讛 讗驻拽讜讚 讗转讻诐 讛讬讬谞讜 讘驻拽讬讚讛 讘注诇诪讗 讻讜' 讚讻转讬讘 讜讛讜讗 驻拽讚 注诇讬 讙讜' 讻讚诇拽诪谉 讜讘诇砖爪专 讟注讛 诇讜诪专 讚诇讙讗讜诇讛 诪诪砖 拽讗诪专 拽专讗 讻讚拽讗诪专 转讜 诇讗 诪讬驻专拽讬 讗驻讬拽 讻讜' 讗讘诇 专砖"讬 驻讬专砖 诇注讬诇 诇驻讬 诪诇讗讜转 诇讘讘诇 讻住讘讜专 讛讜讗 诇诪诇讻讜转 讘讘诇 诪讬讜诐 砖谞讟诇讛 讘讘诇 诪诇讻讜转 讜讝讛 谞"谞 讻讜' 注"砖 诪砖诪注 诪驻讬专讜砖讜 讚讝讛 讛讬讛 讟注讜转讜 讜诇讗 讬讚注谞讗 诪讬 讛讻专讬讞讜 诇讻讱 讚讜讚讗讬 诇驻讬 讛讗诪转 谞诪讬 讻谉 讛讜讗 诪讬讜诐 砖诪砖诇讛 诪诇讻讜转 讘讘诇 拽讗诪专 诇驻讬 诪诇讗讜转 诇讘讘诇 砖讘注讬诐 砖谞讛 讙讜' 讗诇讗 讚讟注讛 讘讬谉 驻拽讬讚讛 讘注诇诪讗 诇讙讗讜诇讛 诪诪砖 讻讚诪讜讻讞' 讛住讜讙讬讗 讜诇拽诪谉 诇驻讬 住讚专 注讜诇诐 讬转讬讬砖讘 讝讛:


诪讗讬 诇讘讘诇 诇讙诇讜转 讘讘诇 讻讜'. 讚讛讬讬谞讜 诪讙诇讜转 讬讛讜讬讻讬谉 砖讛讬讛 砖诪讜谞讛 诇诪诇讻讜转 谞"谞 讜讟注讬 诇讬讛 诇诪诪谞讬 注' 砖谞讬谉 诪讞讜专讘谉 讬专讜砖诇讬诐 讚讛讬讬谞讜 诪讙诇讜转 爪讚拽讬讛讜 砖讛讬讛 讬"讗 砖谞讛 讗讞专讬 讝讛 讜诪砖诪注 诪讝讛 讚讛讜讛 讬讚注 讗讞砖讜专讜砖 谞诪讬 谞讘讜讗讛 讝讜 诇诪诇讗讜转 诇讞讜专讘谉 讬专讜砖诇讬诐 讙讜' 讜讗驻砖专 讚讛讜讛 讟注讬 诇讜诪专 诪讞讜专讘谉 讬专讜砖诇讬诐 讛讬讬谞讜 诪讙诇讜转 讬讛讜讬讻讬谉 砖讛讬讛 转讞诇转 讛讞讜专讘谉 讜讘诇砖爪专 谞诪讬 讗驻砖专 讚讛讜讛 讬讚注 谞诪讬 讝讗转 讛谞讘讜讗讛 诇诪诇讗讜转 诇讞讜专讘谉 讬专讜砖诇讬诐 讙讜' 讗诇讗 讚讛讜讛 讟注讬 诇讜诪专 讚讛讬讬谞讜 诪讬讜诐 砖讻讘砖 讗转 讬讛讜讬拽讬诐 砖讛讬讛 讘砖谞讛 砖谞讬讛 诇诪诇讻讜转 谞"谞 讚讛讜讛 讻诪讜 转讞诇转 讛讞讜专讘谉 砖诇 讬专讜砖诇讬诐 讜注讜讚 讗驻砖专 讚讘诇砖爪专 讜讻谉 讗讞砖讜专讜砖 讻驻专讜 讘谞讘讜讗讛 讝讜 诪砖讜诐 讚讛讱 谞讘讜讗讛 诇驻讬 诪诇讗讜转 诇讘讘诇 注' 砖谞讛 讙讜' 住讜转专 诇驻讬 讚注转诐 讛讱 谞讘讜讗讛 讚诇诪诇讗讜转 诇讞讜专讘谉 讬专讜砖诇讬诐 讚诇讗 讛讜讬 讬讚注讬 诇讬讛 诇诪讬诪专 讚讛讱 诇驻讬 诪诇讗讜转 诇讘讘诇 诇注谞讬谉 驻拽讬讚讛 讘注诇诪讗 拽讗诪专 讻讚诇拽诪谉:


讗诇诪讛 讻转讬讘 讘讗讚讬谉 讘讟讬诇转 注讘讜讚转 讻讜'. 讗住讬驻讗 讚拽专讗 住诪讬讱 注讚 转专转讬谉 诇诪诇讻讜转 讚专讬讜砖 讙讜' 讜驻专砖"讬 砖谞拽专讗讜 诇讜 讙' 砖诪讜转 讚专讬讜砖 讻讜专砖 讗专转讞砖砖转' 讻讜' 讛讻讬 诪驻讜专砖 讘专驻"拽 讚专"讛 讻讜专砖 砖诪诇讱 讻砖专 讛讬讛 讗专转讞砖砖转' 注"砖 诪诇讻讜转讜 讜诪讛 砖诪讜 讚专讬讜砖 讻讜' 讜注"砖 讘转讜住':





专砖"砖

讙诪专讗 讜讻转讬讘 诇诪诇讗讜转 诇讞专讘讜转 讬专讜砖诇讬诐 砖讘注讬诐 砖谞讛. 讛讗讬 拽专讗 讗讬谉 诇讜 诪拽讜诐 讻讗谉 讜谞"诇 诇诇拽讞讜 诪讝讛 讜诇讛爪讬讙讜 讘住讛"注 讗讞专 诪讗诪专 讚讗讬讘注讬讗 诇讬讛 诇诪讬诪谞讬 诪讞专讘讜转 讬专讜砖诇讬诐 讚讻转讬讘 诇诪诇讗讜转 讻讜' 讜讻驻专砖"讬:



砖诐 谞砖讗 讗讜讬诇 诪专讜讚讱 讻讜'. 讘砖谞转 诪诇讻讜转讜 讗转 专讗砖 讻讜' 诪讘讬转 讛讻诇讜讗. 讻爪"诇:



专砖"讬 讚"讛 讙诇讜 讘砖讘注讛. 讜讘住驻专 讬专诪讬讛 讘住讜驻讜 讗砖专 讛讙诇讛 谞讘讜讻讚谞爪专 讘砖谞转 砖讘注 讻讜'. 讻爪"诇:



专砖"讬 讚"讛 砖谞讬讛 讻讘砖 讬讛讜讬拽讬诐. 砖谞讗诪专 讘住' 讬专诪讬讛 (讻讛) 讛讚讘专 讻讜'. 讻爪"诇:



专砖"讬 讚"讛 诪讞专讘讜转 讬专讜砖诇讬诐. 砖谞砖专驻讛 讛注讬专 讜讘讛讚讬讗 讻转讬讘 讻讜'. 讻爪"诇:



专砖"讬 讚"讛 砖谞讬诐 诪拽讜讟注讜转. 讘砖谞转 砖诇砖 诇讻讜专砖. 讻爪"诇 讜讻谉 讘讗"讚 诇拽诪谉 讜讛讜讗 讘讚谞讬讗诇 讬':



讘讗"讚 讜讙诐 讚讘砖谞讜转 谞"谞 讜讗讜讬诇 诪专讜讚讱 谞讘诇注讛 砖谞讛. 诇讻讗讜专讛 讛谞"诇 诇驻专砖 讚讛讗 讚讞砖讬讘 诇"讝 讚讙诇讜转 讬讜讬讻讬谉 讜讻"讙 讚讗讜讬诇 诪专讜讚讱 诇砖砖讬诐 砖谞讛 讗讬谉 诇谞讜 诇讞砖讘诐 讗诇讗 诇谞"讟 讚讛专讬 砖谞转 诇"讝 讚讙诇讜转 讬讜讬讻讬谉 讛讬讗 注爪诪讛 砖谞讛 专讗砖讜谞讛 诇讗"诪 讗讱 诇驻"讝 讬讞住专 注讜讚 砖谞讛 讗讞转 诇讘讘诇 诇拽诪谉 讻讬 讙诐 诪讛 砖诪谞讬谞讜 诇注讬诇 转诪谞讬 讜诇"讝 讛专讬 诪"讛 讛专讬 砖诪讬谞讬转 讚谞"谞 讛讬讗 注爪诪讛 专讗砖讜谞讛 诇讙诇讜转 讬讜讬讻讬谉:





讛讙讛讜转 讬注讘"抓

讛转诐 讗砖转讘讜讞讬 讻讜壮. 谞"讘 诇讻讗讜专讛 讚讘专 转诪讜讛 讛讜讗 诇讜诪专 讻谉. 诪砖讜诐 谞转谉 诇讬 讛'. 讜讙诪讬专讬 讗驻讬 砖讚讬诐 诇讗 诪驻拽讬 砖诐 砖诪讬诐 诇讘讟诇讛 讻状砖 诪诇讱 讻砖诇 砖拽专讗讜 讛壮 诪砖讬讞讜. 讙诐 讻诇 讛驻专砖讛 讚谞讘讜讗转 讬砖注讬讛 注诇讬讜 诇专讚 诇驻谞讬讜 讙讜讬诐 讜讙讜' 诪讜讻讞转 讻谉 砖讛讘讟讬讞讜 讘诪诇讻讜转 讻讜诇诇转 讛注讜诇诐 讬讜转专 诪谞状谞. 讗讘诇 讚专讝状诇 讗诪转 讻讬 讗诪谞诐 讛讛讘讟讞讛 讜讚讗讬 讻讱 讛讬转讛 讻诇诇讬转 讘诪驻讜专砖 砖诐. 讜诇讻谉 诪状砖 讻诇 诪诪诇讻讜转 谞转谉 诇讬 讛' 讚讘专 讗诪转 讛讜讗. 讗讻谉 注诇 转谞讗讬 讛讬转讛 讛诪转谞讛 讛讜讗 讬讘谞讛 注讬专讬 讜讙讜壮 讜讻讚讗讬转讗 诇拽诪谉 讗"诇 讛拽讘壮壮讛 诇诪砖讬讞 拽讜讘诇 讗谞讬 诇讱 注诇 讻讜专砖 讻讜壮. 诇驻讬讻讱 诇讗 谞转拽讬讬诪讛 诇讜 讘砖诇诪讜转. 讜诇讗 注讚讬驻讗 诪讛讘讟讞转 诪转谞转 讛讗专抓 诇讗"讗 砖诇讗 谞转拽讬讬诪讛 讘砖诇诪讜转 讘注砖专讛 注诪诪讬谉 诪讞诪转 砖诇讗 拽讬讬诪讜 讬砖专讗诇 讛转谞讗讬 讘注讘讜专 讬砖诪专讜 讞讜拽讬讜 讜讙讜壮. 砖讘注讘讜专讜 讗驻讬' 诪讛 砖讛讬讛 讘讬讚诐 谞讟诇 诪讛诐. 注讚 诇注"诇 砖讬拽讜讬诐 讛转谞讗讬 讘砖诇诪讜转. 转讞讝讜专 讛诪转谞讛 讘砖诇诪讜转讛 讘讘"讗:





讘谉 讬讛讜讬讚注

讘旨指讗 砖讉指讟指谉 讜职专执拽旨值讚 讘旨值讬谞值讬讛侄谉 讜职讛指专址讙 讗侄转 讜址砖讈职转旨执讬. 讬砖 诇讛拽砖讜转 诇诪讛 讘诇砖爪专 谞讛专讙 讛讜讗 注爪诪讜, 讜讗讞砖讜专讜砖 谞讛专讙讛 讗砖转讜? 讜注讜讚 诪讗讬 拽讗 诪砖诪注 诇谉 讘讗讜诪专讜 '讘旨值讬谞值讬讛侄诐'? 讜讚讬 诇讜诪专 讗转讗 砖讟谉 讜专拽讚 讜讛专讙 讗转 讜砖转讬.
讜谞专讗讛 诇讬 讘住"讚 讚讘诇砖爪专 讛讜讗 讛讬讛 讛专讗砖讜谉 讘讞讟讗 砖住诪讱 注诇 讞砖讘讜谞讜, 讜注砖讛 诪注砖讛 诇讛砖转诪砖 讘讻诇讬诐 砖诇 讘讬转 讛诪拽讚砖, 讜讗讞砖讜专讜砖 专讗讛 诪注砖讛 讘诇砖爪专 砖住诪讱 注诇 讞砖讘讜谞讜 诇注砖讜转 诪注砖讛, 讜讗讝 讙诐 讛讜讗 诇诪讚 诇住诪讜讱 注诇 讞砖讘讜谞讜 讜诇注砖讜转 诪注砖讛, 谞诪爪讗 讘诇砖爪专 讬砖 诇讜 砖讜转驻讜转 讘讞讟讗 讗讞砖讜专讜砖 讙诐 讻谉 讻讚讬谉 讛讞讜驻专 讘讜专 讜诇讗 讬讻住谞讜 讜谞驻诇 砖诪讛 砖讜专 讗讜 讞诪讜专 讘注诇 讛讘讜专 讬砖诇诐 (讘讘讗 拽诪讗 谞:), 讜诇讻讱 讘讞讟讗 讗讞砖讜专讜砖 谞注砖讛 讛注讜谞砖 讘砖讜转驻讜转 砖谞讬讛诐 砖谞讛专讙讛 讜砖转讬 砖讛讬讗 讘转讜 讬讞讬讚转讜 砖诇 讘诇砖爪专, 讜讻诇讛 讝专注讜 讘讛, 讜讛讙讬注 注讜谞砖 讝讛 诇讘诇砖爪专, 讜讙诐 讛讙讬注 讛注讜谞砖 诇讗讞砖讜专讜砖, 讻讬 讛讬转讛 讜砖转讬 讗砖转讜 砖讛讬讗 讻讙讜驻讜, 讜讛讬讛 讗讜讛讘 讗讜转讛 讬讜转专 诪谞驻砖讜.
讜诪讛 砖讗诪专 讘旨指讗 砖讉指讟指谉 讜职专执拽旨值讚 讘旨值讬谞值讬讛侄谉, 谞专讗讛 诇讬 讘住"讚 讘诇砖爪专 [622] 诪住驻专 砖诪讜 转专讻"讙, 讜讗讞砖讜专讜砖 [821] 诪住驻专讜 转转讻"讗 讜讛驻专砖 砖讬砖 讘讬谞讬讛诐 讛讜讗 诪住驻专 爪讞拽 [198], 讜讬讚讜注 诪讛 砖讗诪专讜 专讘讜转讬谞讜 讝"诇 讘诪讚专砖 专讘讛 驻专砖转 讜讬专讗, '讜址转值旨专侄讗 砖指讉专指讛 讗侄转 讘侄旨谉 讛指讙指专 讛址诪执旨爪职专执讬转 诪职爪址讞值拽' (讘专讗砖讬转 讻讗, 讟), 讗讬谉 诪职爪址讞值拽 讗诇讗 讙讬诇讜讬 注专讬讜转, 砖谞讗诪专 (讘专讗砖讬转 诇讟, 讬讚) '专职讗讜旨 讛值讘执讬讗 诇指谞讜旨 讗执讬砖讈 注执讘职专执讬 诇职爪址讞侄拽 讘指旨谞讜旨' 注讬讬谉 砖诐, 谞诪爪讗 讛讜讗 诇砖讜谉 讝谞讜转 讜讙讬诇讜讬 注专讬讜转, 讜讬讚讜注 住讬讘转 讛专讬讙转 讜砖转讬 讛讬转讛 砖讘讗 砖讟谉 讜讙讬专讛 讘讛诐 转讗讜转 谞讬讗讜祝 讜讝谞讜转 砖讻讜诇诐 谞转讻讜讜谞讜 诇讻讱 讘讗讜转讛 住注讜讚讛, 讛诇诇讜 讗讜诪专讬诐 诪讚讬讜转 谞讗讜转 讜讛诇诇讜 讗讜诪专讬诐 驻专住讬讜转 谞讗讜转, 讗诪专 诇讜 讗讞砖讜专讜砖 讻诇讬 砖诇讬 讻砖讚讬 讛讜讗 讜谞讗讛 讘讬讜转专, 讜讛住讻讬诪讜 讻讜诇诐 砖讬讘讬讗讜 谞砖讜转讬讛诐 注专讜诪讜转, 讜转讘讗 讙诐 讜砖转讬 注专讜诪讛 讻讬 讘讻讜诇诐 讘注专讛 讗砖 转讗讜转 讛讝谞讜转 砖谞转讻讜讜谞讜 诇讝谞讜转, 讜讛讜讗 讙诐 讻谉 注诪讛诐 讘转讗讜讛 讝讜 讜砖诇讞 诇讛 砖转讘讗 注专讜诪讛 讜住讬专讘讛, 讜注诇 讬讚讬 讻讱 谞转讙诇讙诇讛 讛专讬讙讛 砖诇讛. 讜讝讛讜 砖谞讗诪专 讘旨指讗 砖讉指讟指谉 讜职专执拽旨值讚 讘旨值讬谞值讬讛侄谉, 专讜爪讛 诇讜诪专 专讬拽讚 讘转讗讜转 讛谞讬讗讜祝 讛专诪讜讝讛 讘讬谉 讟讜注讛 讛专讗砖讜谉 砖讛讜讗 讘诇砖爪讗专, 讜讘讬谉 讟讜注讛 讛讗讞专讜谉 砖讛讬讗 讗讞砖讜专讜砖, 讻讬 讛讟注讜转 砖诇 讗讞砖讜专讜砖 谞诪砖讱 诪讟注讜转 讘诇砖爪讗专 砖住诪讱 注诇 讞砖讘讜谞讜 诇注砖讜转 诪注砖讛 砖诇 砖讬诪讜砖 讻诇讬 讛拽讜讚砖.
讗讜 讬讜讘谉 讛驻专砖 砖讬砖 讘讬谉 讘诇砖爪专 讜讘讬谉 讗讞砖讜专讜砖 讛讜讗 诪住驻专 讞讬爪讬诐 [158], 砖讝专拽 讛砖讟谉 讞讬爪讬诐 诪谉 讛讚讘讜专讬诐 砖诇讛诐 砖注诇 讬讚讬 讻讱 谞讛专讙讛 讜砖转讬.





驻转讞 注讬谞讬诐

讗诪专 讘诇砖爪专 讞砖讘 讜讻讜'. 驻讬专讜砖 讘诇砖爪专 诪讞驻砖 讗讜爪专 转专讙讜诐 讜讬讞驻砖 讜讘诇砖. 讙讬诇讬讜谉. 诇拽讜讟讬 专讘 讘爪诇讗诇 讻"讬:


讗讬讛讜 讻诪讛 诪诇讱 讗专讘讬住专 砖谞讬. 专砖"讬 讛讜讻讬讞 讻谉 诪讛诪拽专讗 讜讘住' 爪诪讞 讚讜讚 讘砖谞转 爪"讘 诪讚' 讗诇驻讬诐 讛讘讬讗 讻谉 诪砖诐 讙讗讜谉 诪讛专"专 住讬谞讬 讜拽诇住讬讛 讜拽"拽 注诇 讛讙讗讜谉 讛谞讝讻专 砖讗诪专讛 诇诪讞讘专 讛谞讝讻专 诪讚谞驻砖讬讛 讜诇讗 讗诪专 诇讬讛 讝讬诇 拽专讬 讘讬 专讘 讚讘专讬 专砖"讬 讛诪驻讜专砖讬诐:

